“L-Ewropa qatt mhi se tippermetti li partijiet mis-soċjetà tagħna jiġu stigmatizzati: kemm minħabba dawk li nħobbu, minħabba l-età tagħhom, l-etniċità tagħhom, l-opinjonijiet politiċi tagħhom, jew it-twemmin reliġjuż tagħhom.” Il-President Ursula von der Leyen, il-Parlament Ewropew, is-7 ta' Lulju 2021 L-ugwaljanza u r-rispett għad-dinjità u d-drittijiet tal-bniedem huma valuri ewlenin tal-UE, minquxa fl-Artikolu 2 tat-Trattat dwar l-Unjoni Ewropea. Il-Kummissjoni se tuża l-istrumenti kollha għad-dispożizzjoni tagħha biex tiddefendi dawn il-valuri. Il-Kummissjoni qed tniedi proċeduri ta' ksur kontra l-Ungerija u l-Polonja relatati mal-ugwaljanza u l-protezzjoni tad-drittijiet fundamentali. Fir-rigward tal-Ungerija, il-każijiet jinkludu l-liġi adottata reċentement, li b'mod partikolari tipprojbixxi jew tillimita l-aċċess għall-kontenut li jippromwovi jew juri l-hekk imsejħa “diverġenza mill-identità tal-individwu li tikkorrispondi għas-sess mat-twelid, it-tibdil tas-sess jew l-omosesswalità” għall-individwi taħt it-18-il sena; u dikjarazzjoni ta' ċaħda ta' responsabbiltà imposta fuq ktieb tat-tfal b'kontenut LGBTIQ. Fir-rigward tal-Polonja, il-Kummissjoni tqis li l-awtoritajiet Pollakki naqsu milli jwieġbu bis-sħiħ u b'mod xieraq għall-inkjesta tagħha rigward in-natura u l-impatt tal-hekk imsejħa riżoluzzjonijiet dwar “żoni ħielsa mill-ideoloġija LGBT” adottati minn diversi reġjuni u muniċipalitajiet Pollakki. Iż-żewġ Stati Membri issa għandhom xahrejn biex iwieġbu għall-argumenti mressqa mill-Kummissjoni. Inkella, il-Kummissjoni tista' tiddeċiedi li tibgħatilhom opinjoni motivata u fi stadju ulterjuri tressaqhom quddiem il-Qorti tal-Ġustizzja tal-Unjoni Ewropea. L-Ungerija: Projbizzjoni tal-kontenut LGBTIQ u d-dikjarazzjoni ta' ċaħda ta' responsabilità fil-kotba Aċċess għal kontenut li juri l-omosesswalità għal individwi taħt it-18-il sena Fit-23 ta' Ġunju 2021, l-Ungerija ppubblikat liġi li tistabbilixxi għadd ta' miżuri restrittivi u diskriminatorji; b'mod partikolari tipprojbixxi jew tillimita l-aċċess għall-kontenut li jippromwovi jew juri l-hekk imsejħa “diverġenza mill-identità tal-individwu li tikkorrispondi għas-sess mat-twelid, it-tibdil tas-sess jew l-omosesswalità” għall-individwi taħt it-18-il sena. Il-protezzjoni tal-minuri hija interess pubbliku leġittimu li l-UE tikkondividi u ssegwi. Madankollu, f'dan il-każ l-Ungerija naqset milli tispjega għaliex l-esponiment tat-tfal għal kontenut LGBTIQ bħal tali jkun ta' detriment għall-benesseri tagħhom jew ma jkunx f'konformità mal-aħjar interessi tat-tfal. Għalhekk il-Kummissjoni ddeċidiet li tibgħat ittra ta' intimazzjoni lill-Ungerija għaliex tqis li l-liġi tikser għadd ta' regoli tal-UE. L-ewwel nett, kien hemm ksur tad-Direttiva dwar is-Servizzi tal-Media Awdjoviżiva (AVMSD) fir-rigward tal-istandards għall-kontenut awdjoviżiv u l-forniment liberu ta' servizzi transfruntiera tal-media awdjoviżiva, peress li l-Ungerija daħħlet fis-seħħ restrizzjonijiet mhux ġustifikati li jiddiskriminaw kontra persuni abbażi tal-orjentazzjoni sesswali tagħhom u barra minn hekk huma sproporzjonati. It-tieni, uħud mid-dispożizzjonijiet ikkontestati jiksru d-Direttiva dwar l-e-Kummerċ (jiġifieri l-prinċipju tal-pajjiż tal-oriġini). Il-liġi tipprojbixxi l-forniment ta' servizzi li juru kontenut b'orjentazzjonijiet sesswali differenti lill-minuri, anki jekk dawn is-servizzi joriġinaw minn Stati Membri oħra. It-tielet, l-Ungerija naqset milli tiġġustifika r-restrizzjoni ta' servizzi transfruntiera tas-soċjetà tal-informazzjoni. Ir-raba, l-Ungerija naqset milli tinnotifika minn qabel lill-Kummissjoni dwar uħud mid-dispożizzjonijiet ikkontestati minkejja l-obbligu li tagħmel dan, stabbilit fid-Direttiva dwar it-Trasparenza fis-Suq Uniku. Il-ħames, il-Kummissjoni tqis li l-Ungerija kisret il-prinċipji tat-Trattat dwar il-libertà li jiġu pprovduti servizzi (l-Artikolu 56 tat-TFUE) u l-moviment liberu tal-merkanzija (l-Artikolu 34 tat-TFUE), billi naqset milli turi li r-restrizzjonijiet huma ġustifikati b'mod xieraq, nondiskriminatorji u proporzjonati. Is-sitt, hemm ksur tad-dritt għall-protezzjoni tad-data stabbilit fil-GDPR u l-Artikolu 8 tal-Karta minn uħud mid-dispożizzjonijiet ikkontestati. Fl-aħħar nett, il-Kummissjoni temmen li f'dawn l-oqsma li jaqgħu fil-qasam tal-applikazzjoni tad-dritt tal-UE, id-dispożizzjonijiet Ungeriżi jiksru wkoll id-dinjità tal-bniedem, il-libertà tal-espressjoni u tal-informazzjoni, id-dritt għar-rispett għall-ħajja privata kif ukoll id-dritt ta' nondiskriminazzjoni kif minquxa fl-Artikoli 1, 7, 11 u 21 tal-Karta tad-Drittijiet Fundamentali tal-UE. Minħabba l-gravità ta' dan il-ksur, id-dispożizzjonijiet ikkontestati jiksru wkoll il-valuri stabbiliti fl-Artikolu 2 tat-TUE. Dikjarazzjoni ta' ċaħda ta' responsabbiltà fuq ktieb għat-tfal b'kontenut LGBTIQ Fid-19 ta' Jannar 2021, l-Awtorità Ungeriża għall-Protezzjoni tal-Konsumatur obbligat lill-pubblikatur ta' ktieb għat-tfal li jippreżenta persuni LGBTI biex jinkludi dikjarazzjoni ta' ċaħda ta' responsabbiltà li l-ktieb jiddeskrivi forom ta' “mġiba li jiddevjaw mir-rwoli tradizzjonali tal-ġeneri”. Dan ifisser restrizzjoni tad-dritt għal-libertà tal-espressjoni u d-dritt ta' nondiskriminazzjoni kif minquxa fl-Artikoli 11 u 21 tal-Karta tad-Drittijiet Fundamentali tal-UE u ksur tad-Direttiva dwar Prattiki Kummerċjali Żleali. Il-Kummissjoni ddeċidiet li tibgħat ittra ta' intimazzjoni lill-Ungerija għaliex tqis li bl-impożizzjoni tal-obbligu li tingħata informazzjoni rigward id-diverġenza mir-“rwoli tradizzjonali tal-ġeneri”, l-Ungerija tirrestrinġi l-libertà tal-espressjoni tal-awturi u tal-pubblikaturi tal-kotba, u tiddiskrimina abbażi tal-orjentazzjoni sesswali b'mod mhux ġustifikat. B'mod partikolari, l-Ungerija naqset milli tiġġustifika r-restrizzjoni ta' dawn id-drittijiet fundamentali, u lanqas ma pprovdiet ġustifikazzjoni għaliex l-esponiment tat-tfal għal kontenut LGBTIQ ikun ta' detriment għall-benesseri tagħhom jew ma jkunx f'konformità mal-aħjar interessi tat-tfal. Il-Polonja: “Żoni ħielsa mill-ideoloġija LGBT” Mill-2019, diversi muniċipalitajiet u reġjuni Pollakki adottaw riżoluzzjonijiet dwar il-ħolqien tal-hekk imsejħa “żoni ħielsa mill-ideoloġija LGBT”. Il-Kummissjoni hija mħassba li dawn id-dikjarazzjonijiet jistgħu jiksru d-dritt tal-UE fir-rigward tan-nondiskriminazzjoni abbażi tal-orjentazzjoni sesswali. Għalhekk jeħtieġ li ssir analiżi dettaljata tal-kompatibbiltà tar-riżoluzzjonijiet mad-dritt tal-UE. Sabiex tlesti din il-valutazzjoni, il-Kummissjoni teħtieġ informazzjoni adegwata u komprensiva mill-awtoritajiet Pollakki. Minkejja sejħa ċara mill-Kummissjoni fi Frar, sa issa l-awtoritajiet Pollakki naqsu milli jipprovdu l-informazzjoni mitluba, u b'mod ċar naqsu milli jwieġbu l-biċċa l-kbira tat-talbiet tal-Kummissjoni. Għalhekk, il-Polonja qed ixxekkel il-kapaċità tal-Kummissjoni li teżerċita s-setgħat tagħha mogħtija lilha mit-Trattati u qed tonqos milli tikkonforma mal-prinċipju ta' kooperazzjoni leali skont l-Artikolu 4(3) TUE, li jirrikjedi li l-Istati Membri jipprovdu kooperazzjoni ġenwina lill-istituzzjonijiet tal-Unjoni. Għalhekk, il-Kummissjoni ddeċidiet li tibgħat ittra ta' intimazzjoni lill-Polonja minħabba n-nuqqas ta' kooperazzjoni. Sfond L-ugwaljanza u n-nondiskriminazzjoni huma prinċipji ewlenin fl-UE, minquxa fit-Trattati tagħha u fil-Karta tad-Drittijiet Fundamentali. F'dawn l-aħħar deċennji, l-iżviluppi leġiżlattivi, il-ġurisprudenza u l-inizjattivi ta' politika tejbu l-ħajja ta' ħafna persuni u għenuna nibnu soċjetajiet aktar ugwali u akkoljenti, inkluż għal persuni LGBTIQ. Madankollu, id-diskriminazzjoni kontra l-persuni LGBTIQ tippersisti madwar l-UE, u huwa għalhekk li l-UE għandha tkun minn ta' quddiem fl-isforzi biex tipproteġi aħjar id-drittijiet tal-persuni LGBTIQ. Fit-12 ta' Novembru, il-Kummissjoni ppreżentat l-ewwel Strateġija tal-UE dwar l-ugwaljanza tal-persuni leżbjani, gay, bisesswali, transġeneri, mhux binarji, intersesswali u queer (LGBTIQ), kif imħabbar mill-President von der Leyen fid-diskors tagħha dwar l-Istat tal-Unjoni tal-2020. L-istrateġija tistabbilixxi serje ta' azzjonijiet immirati, maqsuma f'erba' pilastri ewlenin li jiffokaw fuq: l-indirizzar tad-diskriminazzjoni; l-iżgurar tas-sikurezza; il-bini ta' soċjetajiet inklużivi; u l-promozzjoni tas-sejħa għall-ugwaljanza tal-LGBTIQ madwar id-dinja. Għal Aktar Informazzjoni Strateġija dwar l-Ugwaljanza tal-LGBTIQ 2020–2025